Tetzen juntl kꞌij bix e xiꞌ koꞌya tuj lugar jaaꞌj nchi naꞌna judío Dios.
Pero tujtzen be ttziiꞌ nimaꞌ oca noj koꞌya tiꞌ juntxin xuuj.
Pero jtxin xuuja tzyuꞌntxin tuꞌn biman najl tuj t-xumlaltxin.
Tuꞌntzen biman ncyjaꞌ tuj tzinen tuꞌnj txin xuuj ti pjelte jun xjal mas yaj.
Pero at cab xjal taaw jtxin xuuj.
Nimxsen pwak e cycama jxin xjal taawtxin,
cuma chjoꞌn tzuntxin tuꞌn tkban tetxin tsuerte juun xjal.
Pero bixsen oc lpetxin tiꞌ Pablo bix kiꞌja tuj be.
Njawxe s̈-intxin:
—Kej xjal lu nchi ajben cyeja tej xin jaxxix Dios,
jxin Dios tibaj cykil.
Bix jyol tzin cykbaꞌn cyey,
jatzente be ja te coꞌpbil—tz̈i tzunj txin xuuj tjaw ts̈iꞌntxin.
Pero e jaw kej ts̈itz̈ꞌbil jtxin xuuj jaca kꞌij,
tejxe ttzaj kꞌojl Pablo.
Bix e xiꞌ tkbaꞌn Pablo tej biman najl tuj t-xumlaltxin:
—Biman,
tuꞌn tajwalel tbi Jesús,
cxeꞌl nkbaꞌn tey tuꞌn tetz tuj t-xumlal jxuuja—tz̈i Pablo.
Yalj kaꞌ xewbaj n-etztl naj tuj t-xumlaltxin.
Tejtzen toc cycyeꞌyenxin tej tetz biman tiꞌjtxin,
bixsen e jaw kꞌojl kej xin taawtxin,
cuma el cyniyꞌxin tiꞌj ka ya mintiiꞌtl tipemaltxin te kbal suerte.
Yaltzen cycꞌaꞌs̈xin tiꞌjtxin,
otktzen cub baj.
Bixsen e cytzuyxin Pablo tuya Silas,
bix e xiꞌ kꞌiꞌnkexin cywitz cawel tuj tnom tuj maa nim plaza.
Tejtzen cypon kꞌiꞌnxin cywitz nmak cawel,
bixsen ocx cyniqꞌuen jxin taaw jtxin xuuj cyiꞌ Pablo tuya Silas cyjulu:
—Kej xjal lu judíoke.
Nuktzen tikꞌch ntzaj cykꞌoꞌn tuj ktanem.
Lu ke nchi xnakꞌtzan xjal tuya juntl costumbre yaaꞌn tisenj ke kley,
bix jaj mintiiꞌ tuꞌn toc kbiꞌn,
cuma te Roma koꞌke—tz̈itzen ke ẍtakꞌel.
Tejtzen toc ebiꞌn jyol juꞌwa,
cykilxsen xjal e jaw kꞌojl,
bix akꞌ ocax cykbaꞌn xjal kaꞌ cyyol cyiꞌjxin.
Bixsen e xiꞌ cykbaꞌn cawel tuꞌn tel cyxbalen Pablo tuya Silas,
tuꞌntzen ttzyet cypjujxin tuya tzeeꞌ.
E bajxsen pjetkexin cyiw,
bixsen ocxkexin tuj tzeeꞌ.
Bixsen e xiꞌ cykbaꞌn cawel tej xin taaw tzeeꞌ tuꞌn cycꞌojlet-xin tuya nim cꞌojlaꞌn.
Ja tzunj xin taaw tzeeꞌ taj tikꞌen texin yol juꞌwa,
bixsen ocx tkꞌoꞌnxin ke Pablo maan t-xeeꞌxa tzeeꞌ tuj jun cwart min jaaꞌ baꞌn cyetzaxin,
bix oc tkꞌoꞌnxin cyken Pablo tuya Silas tuj toyajil ke tij laaꞌn tzeeꞌ,
tuꞌn miꞌn chi tzokpajxin.
Tejtzen tpon chil akꞌbil,
tocxsen Pablo tuya Silas tuj tzeeꞌ.
Nchi naꞌnxin Dios bix nchi bitzenxin tiꞌ tbanel Dios.
Yaltzen tnimal pres,
nuktzen nchi ebinxin.
Chꞌinnchꞌetzen ttzaj jun xcyaklajnab,
bix e cub xitj t-xeeꞌyel tzeeꞌ.
Cykil ke tlemel e jket,
bix el coꞌpj cykilj cadena bix toyajil tzeeꞌ ẍipbel cye pres.
Yal tzunj xin cꞌojlal cars,
tej ttzaj tnaꞌn tiibxin,
toctzen tcyeꞌyenxin cykil ke tlemel tzeeꞌ jaktl,
bix etz tiiꞌnxin jun espada tuꞌn tcub tbyon tiibxin,
cuma eꞌla tuj twitzxin cykil ke pres otk chi etz baj,
bix ttzkiꞌn tzunxin ka tuꞌn tbyet-xin cyuꞌn cawel tuꞌn min tzꞌoc tcꞌuꞌjxin tiꞌj.
Pero bix oc tcyeꞌyen Pablo juꞌwa,
bix etz s̈-inxin cyiw tiꞌ cꞌojlal:
—Miꞌn cub tbyon tiiba,
cuma cykilca koꞌke etoꞌctz—tz̈i Pablo.
Tejtzen toc tbiꞌnxin tuj twiꞌ Pablo,
bix e xiꞌ tsmaꞌnxin tuꞌn cytzaj kꞌit luz.
Tejtzen cyul luz,
bixsen ocxxin ajkelenxin jaaꞌj tocxa Pablo tuya Silas.
Bix e jaw luꞌlenxin tuꞌn ttz̈i,
bix e cub tzꞌakxin cywitz Pablo tuꞌn t-xiꞌ tyeecꞌanxin cykil tanemxin.
Bix tujx naj tetz tiiꞌnxin ke Pablo tuj tzeeꞌ.
Tejtzen t-xiꞌ tiiꞌnxin ke Pablo tjaxin,
bix e xiꞌ tkanenxin:
—Key taat,
¿titzen cnbinchaꞌya tuꞌn ncoꞌpja tuj wila?
—tz̈i tzunj xin cꞌojlal.
Bix aj cytzakꞌbeꞌnxin:
—Ocslama Jesús,
jxin Scyꞌoꞌn tuꞌn Dios,
jxin taaw tikꞌch jilel.
Juꞌtzen ctemeley bix cykil ke te tjay,
bix chi coꞌpjel tuj cyila bixsen cawbil cyibaja—tz̈i tzunkexin.
Bixsen e baj cykbaꞌnxin te cykil ke te tjaxin tikꞌch tten tyol Jesús.
Texsen koniyan,
bix e baj ttxjoꞌn jxin cꞌojlal kej is̈jnin tiꞌ Pablo bix Silas.
Tbajtzen twiꞌj juꞌwa,
ja tzunj xin jkol tzeeꞌ cyuyax ke te tjaxin e bautizarjkexin te techel ka otk chi ocslanxin Jesús.
Tej cybautizarjxin,
bix aj tiiꞌn jxin jkol tzeeꞌ ejeeꞌxin juntl maj tjaxin,
bix e xiꞌ tkꞌoꞌnxin chꞌin cywaxin,
bix ocx meltzꞌajkexin tuj tzeeꞌ juntl maj.
Bix xsunj xin cꞌojlal tzeeꞌ bix ke te tjaxin e tzalaj ke xjal tuꞌn otk chi ocslan tyol Dios.
Tejtzen kskix,
bix e xiꞌ cychkꞌoꞌn nin cawel ke policía te kbalte tuꞌn cyetz tzakpet Pablo tuya Silas.
Entonces bix e xiꞌkexin tuj tzeeꞌ.
Tejtzen cyponxin,
bix e xiꞌ tkbaꞌn jxin cꞌojlal te Pablo:
—Ma wiikꞌ jun tumel tuꞌn cyex tzakpeta.
Quixtakey.
Ya baꞌntzen cyexa tuj ttz̈yal—tz̈i tzunxin.
Pero bix aj ttzakꞌbeꞌn Pablo:
—Min.
Keya,
aj Roma koꞌya.
Yaaꞌn nuk tikꞌch xjalel koꞌke.
Pero tiꞌj juꞌwa,
min e tzaj cycꞌuꞌj kiꞌja tisenxix tten,
sino e bajxsen cypjuꞌn ejooꞌya cywitz xjal tisen jun byol xjal.
O ko octzen tuj tzeeꞌ twitz cykil xjal.
Jaꞌle tzuna cyajtzen ko ex cyiiꞌna tuj ewjel.
¡Min!
Yaaꞌn tumel.
Ejeeꞌx cawel e cytzaj te kꞌilbax keya tuj tumel—tz̈i Pablo.
Bix e xiꞌ cyiiꞌn policía ke tyol Pablo cye nin cawel.
Tejtzen toc cybiꞌnxin,
bix tej tel cyniyꞌxin tiꞌj ka aj Roma Pablo tuya Silas,
bix e jaw luꞌlen tuj cychuꞌlxin,
bix e tzaj ttz̈i cyiꞌjxin.
Bix e xiꞌ ajkelenkexin tuj tzeeꞌ,
bix e xiꞌ cykbaꞌnxin te Pablo tuya Silas:
—¡Nuksamkey,
taat,
cybajsama kila tiꞌj ti jilel xkbinchaya!
Bix cxeꞌl kcubsaꞌna kwitza cyey tuꞌn cyexa tuj ja tnom lu,
bix baꞌnxit cheꞌxa tuj cybey—tz̈itzen ke cawel.
Bix e tcuya Pablo tuya Silas,
bix etzkexin tuj tzeeꞌ bix tuj tnom te Filipos.
Pero te mitknaꞌx cyexxin tuj tnom,
bix e xiꞌkexin tja Lidia,
bix e kꞌolbenkexin cye cykil ocslal,
bix oc cynimsaꞌnxin cycꞌuꞌj.